Szám: KP/12881-55/2020.

### E L Ő T E R J E S Z T É S

**Tárgy: Településrendezési eszközökkel kapcsolatos döntések meghozatala, valamint a Településképi Arculati Kézikönyv és Településképi rendelet végrehajtásával kapcsolatos tapasztalatok, észrevételek, javaslatok**

**Előterjesztő: dr. Molnár Attila polgármester**

**Nagyné Varga Judit aljegyző**

**Előterjesztést készítette: Budai Márta főépítészi ügyintéző**

**Siklósi József főépítész**

**Tisztelt Képviselő-testület!**

Magyarország Kormánya a 478/2020. (XI.3.) Kormányrendelet 1. §-ával 2020. november 3-án az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére kihirdette a veszélyhelyzetet. A rendkívüli veszélyhelyzetre való tekintettel polgármesteri határozat és rendelet meghozatalára a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésben meghatározott rendelkezés lehetőséget ad a polgármesternek, hiszen a képviselő-testület feladat-és határkörét egyszemélyben gyakorolja.

Komárom Város településrendezési eszközeinek módosítása kapcsán az alábbi két témában vált szükségessé a Képviselő-testület döntéshozatala, valamint harmadikként az arculati kézikönyv és a településképi rendelet végrehajtásával kapcsolatos beszámoló elfogadása miatt.

1. **Településrendezési eszközök 19. számú módosításának elfogadása**
2. **Településrendezési eszközök 21. számú módosítása keretében közbenső döntés meghozatala**
3. **Településképi Arculati Kézikönyv és Településképi rendelet végrehajtásával kapcsolatos tapasztalatok, észrevételek, javaslatok**
   * + 1. **Településrendezési eszközök 19. számú módosításának elfogadása**

A tavasszal kihirdetett veszélyhelyzet ideje alatt Komárom Város Polgármestere a 14/2020. (IV.1.) határozatával döntött a településrendezési eszközök 19. számú módosításának megindításáról.

A módosítás állampolgári kérelemre indult, célja a Komárom, 2131 hrsz. (természetben: Herman Ottó u. 21. szám) alatti ingatlan terasz beépítésének lehetővé tétele.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (a továbbiakban: Eljr.) 32. § (6a) bekezdése alapján Komárom Város településrendezési eszközeinek 19. számú módosítását állami főépítészi eljárással folytatta le Önkormányzatunk.

A településrendezési eszközök módosításának tervezési munkáit a Völgyzugoly Műhely Kft. végezte.

Az eljárásra vonatkozóan az Eljr. 42/A. §-a az alábbi előírásokat tartalmazza:

1. Az állami főépítészi eljárás esetén a polgármester a településrendezési eszköz tervezetét a záró szakmai vélemény megkérése előtt véleményezteti a partnerekkel az Eljr. 29/A.§ szerint.
2. A polgármester a beérkezett véleményeket ismerteti a képviselő-testülettel, amely elfogadásáról vagy el nem fogadásáról a képviselő-testület dönt. A vélemény el nem fogadása esetén a döntést indokolnia kell. A partnerségi egyeztetés a döntés dokumentálásával, közzétételével lezárul.

3. Ezt követően a polgármester elektronikus úton záró szakmai véleményt kér az állami főépítészi hatáskörében eljáró megyei kormányhivatalhoz benyújtott kérelemmel.

4. Az állami főépítész hatáskörében eljáró megyei kormányhivatal záró szakmai véleményét 15 napon belül megküldi a polgármesternek a településrendezési eszköz elfogadásához.

Az eljárás során az 1. pont szerinti partnerségi egyeztetést a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 165.§ (2) bekezdés alapján elektronikus úton folytattuk le. A településrendezési eszköz módosításának dokumentációját - Komárom Város Önkormányzat Képviselő-testületének a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (X.6.) önkormányzati rendelete, valamint a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 165.§ (2) bekezdés alapján – a partnereknek elektronikus úton elküldtük, valamint a város lakosságát hirdetményi úton tájékoztattuk, a város honlapján a dokumentumok elérhetőségét biztosítottuk. A munkaközi tájékoztatás lakossági fóruma elektronikus úton történt. A véleményezésre rendelkezésre álló idő alatt a partnerektől észrevétel a módosításhoz nem érkezett.

Az Eljr. 42. § (1) bekezdése szerint (fenti 2. pont) a véleményeket ismertetni kell Komárom Város Önkormányzatának Képviselő-testületével. Tekintve, hogy vélemény, észrevétel a módosításhoz nem érkezett, a képviselő-testület a 107/2020. (IX.29.) határozatával a partnerségi véleményeztetést lezárta a településrendezési eszközök 19. számú módosításának véleményezési dokumentációját változtatás nélkül elfogadta.

A 3. pontnak megfelelően a partnerségi egyeztetés lezárását követően a végső szakmai véleményezés lefolytatását kezdeményeztük az állami főépítésznél.

Az állami főépítész egyeztető tárgyalást kezdeményezett, mert jogszabályi ütközést észlelt. Az országos településrendezési és építésügyi követelményekről szóló 253/1997. (XII. 20.) Korm. rendelet (a továbbiakban: OTÉK) 7. § (2) bekezdése szerint azonos építési jogokat és kötelezettségeket kell biztosítani az azonos adottságú telkeknek. A tervezéssel érintett terület három, egymás melletti építési övezetre terjedt ki, azonban ennek környezetében az OTÉK alapján több övezetben is alkalmazni kellene az építési hely határa jelölés törlését. Az egyeztető tárgyaláson az a megállapodás született, hogy a módosítás csak a tárgyi ingatlan övezetében valósuljon meg. Jelen módosítással párhuzamosan zajlik a településrendezési eszközök átfogó felülvizsgálata, ezért a hasonló tömbök esetében a módosítás lehetőségét a felülvizsgálat során vizsgáljuk meg.

Az állami főépítész egyetértő záró szakmai véleményét 2020. október 30-án megküldte a polgármesternek, melyben javasolja a településrendezési eszközök módosításának testületi jóváhagyását.

A Helyi Építési Szabályzatról szóló3/2010. (II.19.) önkormányzati rendelet módosításának tervezetét és a Szabályozási Tervet módosító fedvénytervet az előterjesztés I\_*1. melléklet*e tartalmazza.

A rendelet módosításának várható hatásait összefoglaló hatásvizsgálati lap az előterjesztés *I\_2. mellékletét* képezi.

A Völgyzugoly Műhely Kft. által elkészített Településrendezési eszközök 19. számú módosítása c. jóváhagyási dokumentációt az előterjesztés I\_*3. melléklete* tartalmazza.

Az állami főépítész záró szakmai véleményét az előterjesztés I\_*4. melléklete* tartalmazza.

A településrendezési eszközök közül a módosítás a helyi építési szabályzatot és annak mellékletét, a szabályozási tervet érinti, a szerkezeti tervet nem.

**A veszélyhelyzet kihirdetéséről szóló 478/2020. (XI.3.) Kormányrendelettel kihirdetett veszélyhelyzetben a döntés joga a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésben rögzítetteken alapul. (Vészhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja.)**

**A fentiek értelmében kérjük Komárom Város Polgármesterét, hogy az előterjesztés *I\_1. melléklet*ében foglalt, a Komáromi Építési Szabályzatról szóló 3/2010. (II.19.) önkormányzati rendelet módosításáról szóló rendelet tervezetet elfogadni szíveskedjen.**

* + - 1. **Településrendezési eszközök 21. számú módosítása keretében közbenső döntés meghozatala**

Komárom Város Önkormányzat Képviselő-testülete a 42/2020. (VI.23) határozatával döntött a településrendezési eszközök 21. számú módosításának megindításáról.

A módosítás célja az Aranyember utca tervezett meghosszabbításának törlése a jelenlegi zsákutcában végződő szakaszától a Batsányi utcáig.

A tömbben található telkek tulajdonosainak egy része erre vonatkozóan lakossági kérelmet fogalmazott meg. Kérelmüket felvettük a településrendezési eszközök átfogó felülvizsgálatának témái közé. Azóta egyik ingatlan esetében tulajdonosváltás történt és ezzel egyidőben konkrét építési igény jelentkezett.

Jelen módosítást a Komárom, Székely Bertalan u. 2070/2 hrsz. alatti ingatlan tulajdonosai kérelmezték. A hatályos szabályozás miatt a telek nem rendezett, építésügyi szempontból nem felel meg a beépíthetőség feltételeinek, vagyis nem lehet rá építeni. Az ingatlan tulajdonosai beadványukban az Aranyember utca tervezett meghosszabításának törlését kérelmezték, valamint olyan szabályozás kialakítását, mely lehetővé teszi számukra a tervezett lakóépületnek a szomszédos épületekhez igazodó elhelyezését.

A területen számos olyan telek található, amelyek gépjárművel közterületről közvetlenül nem közelíthetők meg. Az útszabályozás ennek lehetőségét kívánta megteremteni. A valóságban több teleknek ugyanaz a tulajdonosa, jellemzően egyként is használják azokat. A módosítás tervezésénél figyelembe kellett venni, hogy az út törlésével az ingatlanok ne kerüljenek kedvezőtlenebb helyzetbe a megközelítés szempontjából. A tulajdonviszonyok alapján a 2076 és a 2075 hrsz-ú ingatlanok közterületi kapcsolatát kellett megoldani. Ezért a 2076 és 2077/4 hrsz-ú ingatlanok terhére végforduló kialakítására is alkalmas méretű közterület kerül kiszabályozásra.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (továbbiakban: Eljr.) 32. § (4) bekezdés alapján a településrendezési eszköz módosítása egyszerűsített eljárásbantörténik.

Fentiek alapján Komárom Város településrendezési eszközeinek 21. számú módosítását egyszerűsített eljárással folytatja le Önkormányzatunk.

A településrendezési eszközök módosításának tervezési munkáit a Völgyzugoly Műhely Kft. végzi.

Tekintettel arra, hogy a módosítás a kérelmező érdekét szolgálja, ezért a kérelmező költségviselőként vesz részt a településtervezővel kötött szerződéses jogviszonyban.

Az eljárásra vonatkozóan az Eljr. 39-41. §-ai az alábbi előírásokat tartalmazzák:

1. Az egyszerűsített eljárás a véleményezési szakasz kezdeményezésével indul. A~~z~~ véleményezési szakaszt a polgármester kezdeményezi, amelyben az elkészült településrendezési eszközt megküldi a partnereknek az Eljr. 29/A. §-ban rögzítettek szerint, valamint az Eljr. 9. mellékletében meghatározott államigazgatási szerveknek. Az érintettek a kézhezvételétől számított 15 napon belül adhatnak írásos véleményt.
2. A véleményezést követően a beérkezett véleményeket ismertetni kell a képviselő-testülettel, amelyek elfogadásáról vagy el nem fogadásáról a képviselő-testület dönt. A vélemény, észrevétel el nem fogadása esetén a döntést indokolnia kell. A véleményezési szakasz a döntés dokumentálásával és közzétételével lezárul.
3. A polgármester, a véleményezési szakasz lezárását követően a településrendezési eszköz tervezetét vagy elfogadott észrevétel esetén a javított tervezetet, az eljárás során beérkezett valamennyi vélemény és a véleményezési szakaszban keletkezett egyéb dokumentum egy példányát, továbbá azok másolati példányát elektronikus adathordozón megküldi végső szakmai véleményezésre az állami főépítészi hatáskörében eljáró megyei kormányhivatalnak.
4. Az állami főépítészi hatáskörében eljáró megyei kormányhivatal a beérkezett dokumentumokat áttanulmányozza, és a beérkezésétől számított 21 napon belül megküldi a polgármesternek a településrendezési eszközzel kapcsolatos záró szakmai véleményét a településrendezési eszköz elfogadásához.
5. Záró szakmai vélemény akkor adható, ha valamennyi dokumentum hiánytalanul megküldésre került.

Az eljárás során az 1. pont szerinti partnerségi egyeztetést a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 165.§ (2) bekezdés alapján elektronikus úton folytattuk le. A településrendezési eszköz módosításának dokumentációját - Komárom Város Önkormányzat Képviselő-testületének a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 15/2017. (X.6.) önkormányzati rendelete, valamint a veszélyhelyzet megszűnésével összefüggő átmeneti szabályokról és a járványügyi készültségről szóló 2020. évi LVIII. törvény 165.§ (2) bekezdés alapján – a partnereknek, az államigazgatási szerveknek elektronikus úton elküldtük, valamint a város lakosságát hirdetményi úton tájékoztattuk, a város honlapján a dokumentumok elérhetőségét biztosítottuk. A munkaközi tájékoztatás lakossági fóruma elektronikus úton történt. A partnerek és a lakosság a módosítással kapcsolatos észrevételeiket, javaslataikat kizárólag elektronikusan tehették meg, melyre 15 nap állt rendelkezésükre. A lakosság részéről észrevétel nem érkezett, az elektronikus úton lefolytatott fórumról készült feljegyzést az előterjesztés *II\_2. melléklete* tartalmazza. A partnerek részéről a KEM Építész Kamara válaszlevelében a módosítással egyetértett. A KEM Építész Kamara válaszlevelét az előterjesztés *II\_3. melléklete* tartalmazza. A véleményezésre rendelkezésre álló idő alatt a partnerektől észrevétel a módosításhoz nem érkezett.

Az Állami Főépítész, mint véleményező államigazgatási szerv a megküldött véleményezési anyag áttekintését követően megállapította, hogy a megszüntetendő utat a szerkezeti terv is tartalmazza, ezért szerkezeti terv módosítása is szükséges. A dokumentáció ezt nem tartalmazta, ezért annak átdolgozását, valamint az átdolgozott dokumentációnak az államigazgatási szervek részére történő ismételt megküldését kérte.

Az Állami Főépítész észrevétele alapján a Völgyzugoly Műhely Kft. elkészítette a megszüntetendő út szerkezeti tervről történő törlését is tartalmazó, azzal kiegészített véleményezési anyagot, melyet minden, a jogszabályban előírt véleményező államigazgatási szerveknek megküldtünk.

Fenti 2. pontban foglaltaknak megfelelően tájékoztatjuk a Tisztelt Képviselő-testületet, hogy az államigazgatási szervek közül észrevételt egyedül a Komárom-Esztergom Megyei Kormányhivatal Állami Főépítészi Iroda tett, de a tervezési feladat ellen nem emelt kifogást. A helyi építési szabályzatot módosító önkormányzati rendelet alkotásával kapcsolatban jogszabályszerkesztési hiányosságokra hívta fel a figyelmet. Az észrevétel a rendelet tervezetben átvezetésre került, így eltérő vélemény a véleményezési szakaszban nem maradt fenn.

A véleményezési szakaszban minden államigazgatási szerv megküldte a véleményét, melyeket az előterjesztés *II\_4. melléklete* tartalmaz.

Az előterjesztés *II\_1. melléklet*e tartalmazza a beérkezett vélemények alapján átdolgozott módosító rendelet tervezetet és határozati javaslatot.

Kérjük a Tisztelt Képviselő-testületet, hogy az előterjesztést megvitatni és az alábbi határozati javaslatot elfogadni szíveskedjenek.

**Határozati javaslat:**

**A veszélyhelyzet kihirdetéséről szóló 478/2020. (XI.3.) Kormányrendelettel kihirdetett veszélyhelyzetben a döntés joga a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésben rögzítetteken alapul. (Vészhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja.)**

**Komárom Város Polgármestere Komárom Város településrendezési eszközei 21. számú módosításának véleményezési szakaszát lefolytatta a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 41. §-ban előírtaknak megfelelően.**

**A partnerségi véleményezés során a tervezettel kapcsolatban a partnerektől nem érkezett vélemény a fentiek értelmében, mint Komárom Város Polgármestere a partnerségi egyeztetést lezárom.**

**A fentiek értelmében, mint Komárom Város Polgármestere elfogadom a településrendezési eszközök 21. számú módosításával kapcsolatban az érintett államigazgatási szervektől beérkezett véleményeket, az azok alapján történt változtatásokat.**

**Határidő: 2021. január 31.**

**Felelős: dr. Molnár Attila polgármester**

* + - 1. **Településképi Arculati Kézikönyv és Településképi rendelet végrehajtásával kapcsolatos tapasztalatok, észrevételek, javaslatok**

Komárom Város Önkormányzat Képviselő-testülete a 154/2018.(V.17.) önkormányzati határozatával elfogadta Komárom Város Településképi Arculati Kézikönyvét. A Településképi Arculati Kézikönyv (a továbbiakban: TAK) jó példákkal és építészeti, városképi javaslatokkal ösztönzi a városban építkezni szándékozókat és azok építész tervezőit. A TAK bemutatja Komárom építészeti örökségét, hagyományait, a különböző településrészek építészetét, és a városban található építészeti pozitív példákat.

A Településképi Arculati Kézikönyv pozitív példái, építészeti ajánlásai alapján Komárom Város Önkormányzat Képviselő-testülete 2018. novemberében megalkotta a településkép védelméről szóló 20/2018. (XI.22.) önkormányzati rendeletét. A Településképi Rendelet (a továbbiakban: TKR) rendelkezik a helyi védett értékekről, a településképi követelményekről általánosan és területenként, a reklámok elhelyezéséről, egyes sajátos építmények követelményeiről és a településkép érvényesítési eszközökről.

2019. évben a TKR-t a Képviselő-testület egyszer módosította az egyes sajátos építmények követelményeivel kapcsolatban.

A TAK és a TKR is megtalálható a város honlapján, az Önkormányzat-Polgármesteri Hivatal fül alatt érhetők el és tölthetők le. Ugyanitt az Eljr. 43/B. § (3) bekezdés előírásának megfelelően a város nyilvános értékelő felületet működtet, melyen a kézikönyvvel, illetve a településképi rendelettel kapcsolatban javaslatot, észrevételt lehet tenni. A TAK és a TKR elfogadása óta észrevétel, javaslat, módosítási elképzelés nem érkezett.

A településképi rendeletben meghatározott településképi követelmények érvényesítésének egyik eszköze a szakmai konzultáció, mely a lakóépületek építésének egyszerű bejelentését előzi meg, vagy a helyi védett épületeken végzett építési engedélyt nem igénylő építési tevékenységek előtt kell lefolytatni. Szakmai konzultáció 2018. november 22. és december 31. között 1 db volt, 2019-ben 60 db, míg **2020. évben a mai napig 36 db.** A szakmai konzultációk során a tervezők, építtetők a konzultációra alkalmasnak gondolt terveiket egyeztetik a város főépítészével. A szakmai konzultáció egyértelműen pozitív hatású a tervezett és megépülő egyszerű bejelentéses lakóházak vonatkozásában. A tervezők szívesen veszik a konzultációt, a városi főépítész észrevételeit, a szakmai konzultáció során együtt érvényt szereznek a TKR előírásainak. A konzultációkon bemutatott tervek 50%-a mindennek megfelelt, a többi tervnél apróbb módosításokra volt szükség, elsősorban a homlokzati színezés, homlokzati anyaghasználat vonatkozásában. Teljesen átdolgozandó terv nem volt.

Már a TKR előtt is létezett településkép érvényesítési eszköz a településképi véleményezési eljárás és a településképi bejelentés. A véleményezési eljárásból 2019-ben 56 db volt, **2020-ban idáig 45 db**,melyek során az építési engedélyezési eljárásokat megelőző véleményt, határozatot ad ki a főépítész szakmai véleményére támaszkodva a polgármester. A véleményezési eljárás is egyértelműen pozitív változást hoz a város építészeti arculatában. A településképi véleményezés során a tervek 2/3-nál egyértelmű engedélyezésre javaslat történt, a többinél kisebb módosításokkal, kiegészítésekkel javasoltuk engedélyezésre a terveket. Összesen 4 esetben fordult elő az elmúlt két évben, hogy a polgármester a főépítész javaslatára a tervet engedélyezésre nem javasolta, de ezen esetekben is az átdolgozást követően engedélyezésre javasló döntés született.

A harmadik településkép érvényesítési eszköz, melyről rendelkezik a TKR, a településképi bejelentés. A településképi bejelentés során a nem építési engedély köteles és nem is egyszerű bejelentés köteles építési tevékenységekről ad ki a főépítész szakmai véleményére támaszkodva tudomásul vételt vagy elutasítást a polgármester. Jellemző ilyen építési tevékenység például a homlokzatok hőszigetelése és a homlokzat színezése. A településképi bejelentések szintén pozitív hatásúak a város építészeti arculatára. Településképi bejelentés 2019-ben 43 db, **2020-ban eddig 55 db** volt, a településképi bejelentéseket a város polgármestere kisebb módosításokkal kivétel nélkül tudomásul vette. Elutasítás nem történt egy esetben sem.

Kérjük a Tisztelt Képviselő-testületet, hogy az alábbi határozati javaslatot megvitatni és elfogadni szíveskedjenek.

**Határozati javaslat:**

**A veszélyhelyzet kihirdetéséről szóló 478/2020. (XI.3.) Kormányrendelettel kihirdetett veszélyhelyzetben a döntés joga a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésben rögzítetteken alapul. (Vészhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja.)**

**A fentiek értelmében, mint Komárom Város Polgármestere elfogadom Komárom Város Településképi Arculati Kézikönyvének és a településkép védelméről szóló 20/2018. (XI.22.) önkormányzati rendeletének végrehajtásáról szóló beszámolót.**

**Határidő: azonnal**

**Felelős: dr. Molnár Attila polgármester**

Komárom, 2020. november 11.

Nagyné Varga Juditdr. Molnár Attila

aljegyző polgármester

***Mellékletek:***

*I\_1. melléklet* Rendelet tervezet

*I\_1. melléklet 1. melléklete* Szabályozási Tervet módosító fedvényterv

(SZT/M31 fedvényterv)

*I\_2. melléklet* Hatásvizsgálati lap

*I\_3. melléklet* Településrendezési eszközök 19. számú módosítása c. jóváhagyásra előkészített anyag

*I\_4. melléklet* Állami főépítész záró szakmai véleménye

*1I\_1. melléklet* Településrendezési eszköz 21. számú módosításának tervezete

*II\_2. melléklet* feljegyzés a lakossági fórumról

*II\_* *3. melléklet* KEM Építész Kamara véleménye

*II\_* *4. melléklet* államigazgatási szervek véleményei